Անկեղծ ասած, այդքան կարևոր չէ՝ ՀՀԿ-ն կմասնակցի, թե ոչ, որքան կարևոր է, թե հանուն ինչի է մասնակցում ՀՀԿ-ն: Եթե այս հարցը այդ կուսակցությունում տվել են և պատասխանը ունեն, ապա առավել հետաքրքրական կլիներ լսել հենց այդ պատասխանը: ՀՀԿ-ն որպես իշխանության կուսակցություն քաղաքականությանը միշտ մասնակցել է հանուն իշխանություն լինելու: Իշխանություն հիմա չկա, հետևաբար չկա նաև ՀՀԿ-ն ՝ նախկին տեսքով: Հետևաբար կարևոր է հասկանալ, որն է ՀՀԿ ներկա տեսքը, ներկա անելիքն ու դերակատարումը: Եթե այս հարցերին տրվի երկարաժամկետ ու հեռանկարային պատասխան, ապա նրանք քաղաքականության մեջ անելիք դեռ կունենան: Եթե խնդիրը ինքնանպատակ է, այսինքն բացառապես կա ինչ-որ կերպ քաղաքական մեյնսթրիմում մնալու ու Փաշինյանին ընդդիմանալու խնդիր, ապա վաղ թե ուշ ՀՀԿ-ն կանգնելու է այն խնդրի առաջ, որի առաջ արդեն կանգնեց վերջին ամիսներին, որի առաջ կանգնել են բազմաթիվ այլ ազդու ուժեր նախկինում, լինեն դրանք իշխանական, թե ընդդիմադիր: